送純師歸眉山吉祥寺
作者：王銍
朝代：宋

paragraphs: 上人峨嵋秀，冥冥聳高風。
依游王公間，尚带山水容。
謫仙信奇逸，蜀僧論絲桐。
寂默誰爲聽，誤比萬壑松。
崎嶇古今塗，勢利紛其中。
晚遺似高識，物我無異同。
是心湛寒水，處處流真空。
猶嫌百年夢，剩此一枝筇。
忽懷煙霞想，永念菽水供。
身爲反哺烏，更逐高飛鴻。
斜日澹歸袂，不似秋色濃。
孤行拾黄葉，一笑千山重。
桑宿揮餘戀，雲樓杳歸蹤。
從茲與明月，相伴落何峯。